কলকাতায় ইস্টার্ন বাইপাসের ধারে অবস্থিত এসআরএফটিআই বা সত্যজিৎ রায় ফিল্ম ইনস্টিটিউট ক্যাম্পাসে প্রবল অনৈতিক কাজকর্ম চলছে বলে অভিযোগ উঠেছে। ২০১৫ সালে কিছু ছাত্রী ৩ জন অধ্যাপকের বিরুদ্ধে যৌন হেনস্থার অভিযোগ আনেন। 
অভিযোগের ভিত্তিতে ওই ৩ অধ্যাপককে সাসপেন্ডও করা হয়। সম্প্রতি হেনস্থার শিকার এক ছাত্রীর অভিযোগ যে ৩ অধ্যাপকদের মধ্যে একজন ক্যাম্পাসের সঙ্গে নিয়মিত যোগাযোগ রাখেন এবং তাঁর প্ররোচনাতেই কিছু ছাত্র ওই ছাত্রীর সঙ্গে অভব্য আচরণ করছেন এবং তাঁকে বিভিন্ন ভাবে হেনস্থা করছেন। 
সংবাদমাধ্যম ওয়্যার-এর তথ্য অনুযায়ী এখনও পর্যন্ত এসআরএফটিআই ক্যাম্পাসে যৌন হেনস্থার চারটি অভিযোগ জমা পড়েছে তার মধ্যে একটি হল ধর্ষণের অভিযোগ। ভারতে ফিল্ম মাধ্যম নিয়ে পড়াশোনা করার ইনস্টিটিউটের সংখ্যা হাতে গোনা। 
পূর্ব ভারতে এসআরএফটিআই একটি মুখ্য সংস্থা এবং এখানকার বহু ছাত্রছাত্রী টলিউড তো বটেই, বলিউড এবং প্রমুখ টেলিভিশন চ্যানেলগুলিতে কর্মরত। এমন একটি শিক্ষা প্রতিষ্ঠানের ক্যাম্পাসের পরিবেশ যদি সত্যিই এমন দূষিত হয় তবে তা অত্যন্ত দুঃখজনক।